Ожалошћена породица/36
ПОЈАВА VII

СИМКА, ДАНИЦА, ПРЕЂАШЊИ

АГАТОН: 'Оди овамо, дете, треба да проговоримо са господином адвокатом. 
АДВОКАТ: Немамо шта да проговоримо; имам само да се извиним госпођици. 
ДАНИЦА: Мени? 
АГАТОН: Да, ја сам, знаш, разговарао са њим о оној ствари. 
АДВОКАТ: Али, господине, ја вас молим ућутите. Разумете једанпут, ни речи више! (Даници.) Господин је узео себи слободу да, ни од кога овлашћен, говори о извесним стварима. 
ДАНИЦА: Ја сам господина молила да ме поштеди. 
АДВОКАТ: Ја не бих желео да ви то можда тумачите... господинови разговори немају никакве везе са мном; ја сам далеко од тога и ја сам господина молио да ми не помиње такве ствари, али изгледа ми да господин не увиђа... 
АГАТОН: Увиђам, како да не увиђам, и нећу више ни проговорити. Ја сам то само онако: она ми је род, а остала сама девојка, а ви сте честит, млад човек, а видим допадате јој се. 
ДАНИЦА (очајно). Али ко вам је то казао? 
АГАТОН: А видим и она се вама допада. 
АДВОКАТ: Господине, ја то вама нисам никад казао. 
АГАТОН: Па рекох... ал' ето, и сам увиђам да нема смисла говорити за време жалости. Симка, ни речи више о томе! 
СИМКА: Боже, сачувај! 
АГАТОН: А на мене немојте се љутити, то су моје добре намере, моје родитељске бриге. 
АДВОКАТ (окреће му леђа, Даници): Потребни су ми, госпођице, извесни подаци које ми тражи старатељски судија. Ви ми их, вероватно, неби могли дати, али госпођа тетка... Молим вас, дакле, да пређемо на тај разговор. 
АГАТОН: Најбоље је да пређемо на тај разговор. 
АДВОКАТ: Би ли могли звати госпођу тетку? 
ДАНИЦА: Она је слаба, ако би били добри да пређемо тамо, к њој? 
АГАТОН: Па да, можемо тамо прећи. 
АДВОКАТ (Агатону): Ви нам нисте потребни. 
АГАТОН: Молим, како ви кажете. Уосталом, ја сам ту, па кад вам устребам, а ви ме зовите. 
АДВОКАТ (полазећи за Даницом): Будите спокојни, нећемо вас узнемиравати. 
АГАТОН (кад су Даница и адвокат већ на вратима): А, овај, по оној ствари немојте ништа говорити пред тетком; то оставите мени. 
АДВОКАТ (врати се узбуђен): Али, господине, хоћете ли већ једанпут умукнути! 
АГАТОН: Па да, зато баш и кажем: не треба говорити о томе! 
АДВОКАТ (диже очајно руке и одлази). 

Ожалошћена породица